ยางมิชลิน เกี่ยวอะไรกับอาหาร?
Michelin Star สัญลักษณ์สูงสุดแห่งวงการอาหาร ใช่ Michelin เดียวกับที่อยู่หลังรถบรรทุกหรือเปล่า แล้วทำอย่างไรถึงจะได้ดาวนี้มาครอบครอง เราเรียนรู้อะไรจากเรื่องนี้ วันนี้ลงทุนแมนจะเล่าให้ฟัง
7 ธ.ค. 2560

ยางมิชลิน เกี่ยวอะไรกับอาหาร? / โดย เพจลงทุนแมน
Michelin Star สัญลักษณ์สูงสุดแห่งวงการอาหาร
ใช่ Michelin เดียวกับที่อยู่หลังรถบรรทุกหรือเปล่า
แล้วทำอย่างไรถึงจะได้ดาวนี้มาครอบครอง
เราเรียนรู้อะไรจากเรื่องนี้ วันนี้ลงทุนแมนจะเล่าให้ฟัง
Michelin Star หรือดวงดาวที่บ่งบอกคุณภาพของร้านอาหารชั้นเลิศ มีต้นกำเนิดจากประเทศฝรั่งเศส โดยผู้ก่อตั้งก็คือบริษัท Michelin ผู้ผลิตยางสัญชาติฝรั่งเศสที่ใหญ่เป็นอันดับ 2 ของโลก รองจาก Bridgestone ของญี่ปุ่น
เริ่มต้นในปี ค.ศ. 1900 หรือ เมื่อ 117 ปีที่แล้ว ในขณะนั้นฝรั่งเศสมีรถวิ่งแค่ประมาณ 3,000 คัน สองพี่น้อง Édouard และ André Michelin มีความคิดที่จะทำหนังสือแนะนำสถานที่ต่างๆ ให้แก่ผู้ใช้รถ โดยหวังว่าจะเป็นการกระตุ้นให้ผู้คนออกมาซื้อรถ รวมไปถึงซื้อยางจากพวกเขามากขึ้น หนังสือเล่มนี้มีชื่อว่า “Michelin Guide”
แรกเริ่มเดิมที Michelin Guide เป็นการนำเสนอแผนที่ ซึ่งบอกตำแหน่งของปั๊มน้ำมัน ร้านซ่อมรถ ร้านเปลี่ยนยาง และโรงแรมในฝรั่งเศสเพียงเท่านั้น
กว่า 20 ปีในการออก Guide book เล่มนี้ Michelin พบว่าส่วนที่เป็นการแนะนำร้านอาหารนั้นได้รับความนิยมสูงขึ้นเรื่อยมา จึงริเริ่มการให้คะแนนร้านอาหารผ่านการให้ “ดาว” หรือที่เรียกว่า Michelin Star ครั้งแรกในปี ค.ศ. 1926
Michelin Star แบ่งออกเป็น 3 ระดับ
1 ดาว หมายถึง ร้านอาหารที่ดีมากในหมวดหมู่นั้นๆ
2 ดาว หมายถึง ร้านอาหารชั้นยอด ที่ควรค่าแก่การแวะออกนอกเส้นทางเพื่อไปลิ้มลอง
3 ดาว หมายถึง ร้านอาหารชั้นเลิศ ที่ควรค่าแก่การเดินทางไปเพื่อลิ้มลองโดยเฉพาะ
แน่นอนว่าประเทศที่มีร้านอาหาร Michelin Star มากที่สุดก็คือต้นตำรับอย่างประเทศฝรั่งเศส
โดยมีร้านอาหารระดับ 1 ดาว จำนวน 503 แห่ง
ร้านอาหารระดับ 2 ดาว จำนวน 86 แห่ง และ
ร้านอาหารระดับ 3 ดาว จำนวน 27 แห่ง
แต่ประเทศที่มีร้านอาหารระดับ 3 ดาวมากที่สุดได้แก่ประเทศญี่ปุ่น โดยมีสูงถึง 32 แห่ง
แล้วใครหล่ะเป็นผู้ให้คะแนนร้านอาหารเหล่านี้?
คำตอบก็คือ Michelin จะส่งนักชิมไปที่ร้านอาหารที่ Michelin ต้องการจะประเมิน โดยการไปของเหล่านักชิมนั้นจะเป็นความลับ ไม่มีการแจ้งล่วงหน้า และไม่เปิดเผยตัวตน
นักชิมจะเดินทางทั่วประเทศ เพื่อสำรวจร้านอาหารที่มีศักยภาพเพียงพอที่จะได้รับ Michelin Starนอกจากนั้น นักชิมยังมีหน้าที่กลับไปชิมร้านเดิม เพื่อรับประกันคุณภาพว่าไม่เปลี่ยนแปลงอีกด้วย
หากใครเคยดูภาพยนตร์เรื่อง The Hundred-Foot Journey ก็คงจะคุ้นเคยกับ Michelin Star เป็นอย่างดี ตัวเอกของเรื่องเป็นเชฟผู้หญิงสูงวัยในร้านอาหารที่ได้รับ Michelin Star ซึ่งต้องเจอกับเชฟวัยหนุ่มชาวอินเดียที่มาเปิดร้านอาหารอยู่ตรงข้าม ผู้ซึ่งใฝ่ฝันจะได้เป็นเชฟ Michelin Star เช่นกัน
ถ้าใครอยากรู้ว่าการจะได้มาซึ่งดวงดาวมาครอบครองนั้นจะต้องเจอกับอะไรบ้าง ก็ลองหาภาพยนตร์เรื่องนี้มาชม
ถ้าพูดถึงเชฟคนดังที่ได้รับ Michelin Star แล้วนั้น เราคงพลาดไม่ได้ที่จะพูดถึง Gordon Ramsay เชฟชาวอังกฤษชื่อดังแห่งรายการ Hell’s Kitchen และ Masterchef ผู้ซึ่งเป็นเจ้าของร้านอาหารที่ได้รับ Michelin Star รวมกันถึง 16 ดวง
เราจะเห็นได้ว่า ไม่ใช่เพียงตัวร้านอาหารเท่านั้นที่ได้รับการขนานนามว่าเป็นร้านอาหารระดับ Michelin Star แต่ตัวเชฟเอง ก็จะถูกเรียกว่าเป็นเชฟ Michelin Star ด้วย นั่นหมายความว่า อนาคตในวงการอาหารของเชฟคนนั้นจะต้องไปได้ไกลอย่างแน่นอน
การเป็นร้านอาหารระดับ Michelin Star คือที่สุดของอาชีพหรือไม่?
คำตอบคืออาจจะใช่ แต่คงไม่เสมอไป
เพราะเจ้าของร้านที่ได้รับ Michelin Star บางรายพบว่าหลังจากร้านเขาได้รับตำแหน่งนี้แล้ว
ผู้คนหลั่งไหลจากทุกสารทิศเพื่อเข้ามาลิ้มลองอาหารรสเลิศ ทำให้เขาไม่สามารถบริหารจัดการได้อย่างมีประสิทธิภาพ ซึ่งส่งผลเสียต่อชื่อเสียงของร้านในที่สุด
หรือบางแห่งต้องการเป็นเพียงร้านอาหารเล็กๆ ที่หล่อเลี้ยงชุมชน เมื่อได้รับ Michelin Star ก็กลับทำให้จุดยืนตรงนี้หายไป
การมีตำแหน่งเหล่านี้ก็เหมือนดาบสองคม พร้อมจะพาเราไปในจุดสูงสุด
แต่ก็สามารถพาเราลงเหวได้เหมือนกันหากเราไม่พร้อมรับมือ
ดังเช่นคำพูดที่เราได้ยินกันบ่อยๆ ว่า
การประสบความสำเร็จนั้นเป็นเรื่องยาก แต่การรักษาสถานะนั้นไว้นั้นยากยิ่งกว่า
ว่าแต่ใครสงสัยไหมว่าทำไมรถบรรทุกต้องมีตุ๊กตามิชลินอยู่เต็มไปหมด..
----------------------
<ad> ตุ๊กตามิชลินอยู่หลังรถบรรทุก แต่ถ้าอยากได้ตุ๊กตาลงทุนแมนต้องมาสมัครงาน ลงทุนแมนเปิดรับสมัครงาน Content Creative, IT Developer, Digital Marketing, Graphic Video, Admin/HR หมดเขตรับสมัคร 15 ธันวาคม 2560 ดูรายละเอียดเพิ่มเติมได้ที่ 
----------------------
Source
แถมให้สำหรับคนที่อยากลิ้มลองร้านอาหาร Michelin Star ในไทย
Gaggan - 2 ดาวมิชลิน
Le Normandie at The Mandarin Oriental Hotel - 2 ดาวมิชลิน
Mezzaluna at The Lebua Hotel - 2 ดาวมิชลิน
Bo.lan - 1 ดาวมิชลิน
Chim by Siam Wisdom - 1 ดาวมิชลิน
Nahm at The Como Metropolitan - 1 ดาวมิชลิน
Elements at The Okura Prestige - 1 ดาวมิชลิน
Ginza Sushi-Ichi - 1 ดาวมิชลิน
J'AIME by Jean-Michel Lorain - 1 ดาวมิชลิน
Jay Fai - 1 ดาวมิชลิน
L’Atelier de Joël Robuchon - 1 ดาวมิชลิน
Paste - 1 ดาวมิชลิน
Saneh Jaan - 1 ดาวมิชลิน
Savelberg at The Oriental Residence - 1 ดาวมิชลิน
Sra Bua by Kiin Kiin at The Siam Kempinski Hotel - 1 ดาวมิชลิน
Sühring - 1 ดาวมิชลิน
Upstairs at Mikkeller - 1 ดาวมิชลิน